钦定古今图书集成/理学汇编/文学典/第068卷 > 李觏
## 钦定古今图书集成/理学汇编/文学典/第068卷 > 李觏

按《宋史儒林传》，“觏字泰伯，建昌军南城人。俊辨能文，
举茂才异等，不中。亲老，以教授自资，学者常数十百
人。皇祐初，范仲淹荐为试太学助教。”上《明堂定制图
序》曰：“‘《考工记》‘周人明堂，度九尺之筵’。是言堂基修广，
非谓立室之数；东西九筵，南北七筵，堂崇一筵’。是言
堂上，非谓室中东西之堂各深四筵半，南北之堂各
深三筵半五室，凡室二筵。”是言四堂中央有方十筵
之地，自东至西可营五室，自南至北可营五室。十筵
中央方二筵之地，既为太室，连作馀室，则不能令十
二位各直其辰。当于东南西北四面及四角缺处各
虚方二筵之地，周而通之，以为太庙，太室正居中，《月
令》所谓“中央土居太庙。”太室者，言此太庙之中有太
室也。太庙之外，堂子、午、卯、酉四位，上各画方二筵地
二，与太庙相通，为青阳明堂。《总章》元堂四，太庙当寅、
申、巳、亥、辰、戌、丑、未八位，上各画方二筵地，以为左个、
右个也。《大戴礼盛德记》：“明堂凡九室，室四，户八牖，共
三十六户，七十二牖。八个之室并太室，而九室四面
各有户，户旁夹两牖”也。《白虎通》：明堂上圆下方，八窗，
四闼，九室，十二坐。四太庙前名为一门，出于堂上，门
旁夹两窗也。左右之个，其实皆室，但以分处左右，形
如夹户，故有个名。太庙之内，以及太室，其实祀文王
配上帝之位，谓之庙者，义当然矣。土者分王四时，于
五行最尊，故天子当其时居太室，周祭天地之位，以
尊严之也。四仲之月，各得一时之中，与馀月有异，故
复于子午卯酉之方，取二筵地，假太庙之名以听朔
也。《周礼》言基而不及室，《大戴》言室而不及庙，稽之《月
令》备矣。然非《白虎通》亦无以知窗闼之制也。聂崇义
所谓秦人明堂图者，其制有十二阶，古之遗法，当亦
取之。《礼记外传》曰：“明堂四面各五门。”今按《明堂位》：“四
夷之国西门之外，九采之国应门之外。时太子负斧
扆南向而立。”南门之外者，北面东上，应门之外者，亦
北面东上，是南门之外有应门也。既有应门，则不得
不有皋、库、雉门。明堂者，四时所居，四面如一。南面既
有五门，则馀三面皆各有五门。郑注《明堂位》则云：“正
门谓之应门。”其意当谓变《南门》之文以为应门，又见
王宫有路门，其次乃有应门。今明堂无路门之名，而
但有应门，便谓更无重门，而南门即是应门。且路寝
之前则名路门，其次有应门，明堂非路寝，乃变其内
门之名为东门、南门而次有应门，何害于义？四夷之
君既在四门之外，而外无重门，则是列于交野道路
之间，岂朝会之仪乎？王宫常居，犹设五门以限中外。
明堂者，效天法地，尊祖配帝，而止一门以表之，岂为
称哉？若其建置之所，则淳于登云“在国之阳，三里之
外，七里之内，丙巳之地。”《玉藻》“听朔于南门之外。”康成
之注亦与是合。夫称明也，宜在国之阳；事天神也，宜
在城门之外。今图以九分当九尺之筵，东西之堂共
九筵，南北之堂共七筵。中央之地，自东至西凡五室，
自南至北凡五室，每室二筵，取于《考工记》也。一太室，
八左右个，共九室，室有四户、八牖，共三十六户，七十
二牖，协于《戴德记》也。九室四庙，共十三位，本于《月令》
也。四庙之面，各为一门，门夹两窗，是谓八窗四闼，稽
于《白虎通》也。十二阶，采于《三礼图》也；四面各五门，酌
于明堂，位《礼记》外传也。嘉祐中，用国子监奏，召为海
门主簿、太学说书而卒。觏尝著《周礼致太平论》《平土
书》《礼论》。门人邓润甫熙宁中上其《退居类槁》《皇祐续
槁》并《后集》，请官其子参鲁，诏以为郊社斋郎。

按何乔新《李泰伯传》：“李觏，字泰伯，建昌南城人也。父
某，隐居笃学，不求闻达，乡人从之学者甚众。母郑氏

调声律，习字书，十岁通举子业。或时阅书，𢠳然忆旧。
常读此，徐思之，未尝见也。家贫，竭力养亲，不慕荣利”，
倡立旴江书院，讲明正学，从而师之者恒数十百人。
所学以推明圣经为本，不泥于汉、唐诸儒穿凿之说。
独不喜《孟子》，尝曰：“孔子尊王，孟子乃劝诸侯叛王，故
作常语。”其间多毁《孟子》。郡举茂才异等，有旨召试。及
试六论不得其一，觏语人曰：“吾于书无不读，此必《孟
子》注疏也。”掷笔而出，罢归。益务博学稽古，乃作《礼论》
《易论》《明堂定制图》《平土书》。范仲淹守饶州，得其文，惊
异，荐于朝曰：“觏讲论《六经》，辩博明达，著书立言，有孟
轲、扬雄之风。以母老不愿仕，乞就除一官以便养。”并
上其所业二十四篇，不报。皇祐二年，仲淹又与余靖
交章荐之，乃授将仕郎、太学助教。嘉祐二年，召为太
学说书。明年，又以海门县主簿禄之。胡瑗以疾罢，又
以觏权同勾管太学。寻以祖母未祔，先茔请假归迁
葬，寻卒。临终执门人陈次公手以《明堂制图》为托，以
《三礼论》未成为恨，言不及他。所著有《礼论》七篇，《易论》
十三篇，《周礼致太平论》五十篇，《明堂定制图》一卷，《富
国强兵安民策》各十篇，《潜书》十五篇，《广潜书文》十五
篇，《庆历民言》三十篇，常语三卷。门人自闽浙至者十
馀人。邓温伯仕最显，温伯为御史中丞，上觏所著书，
且请官其子参鲁。朱晦庵尝谓“觏之学，得于经为多。”
又言其《礼论》与己意合，独其毁《孟子》，为世所讥云。
按《道山清话》：“李觏字泰伯，旴江人。贤而有文章，苏子
瞻诸公极雅重之。素不喜佛，不喜《孟子》，好饮”酒作文，
古文弥佳。一日，有达官送酒数斗，泰伯家酿亦熟，然
性介僻，不与人往还。一士人知其富有酒，然无计得
饮，乃作诗数首骂孟子，其一云：“完廪捐阶未可知，孟
轲深信亦还痴。丈人尚自为天子，女婿如何弟杀之。”
李见诗大喜，留连数日，所与谈莫非骂《孟子》也。无何
酒尽，乃辞去。既而又有寄酒者，士人闻之再往，作《仁
义正论》三篇，大率皆诋释氏。李览之笑云：“公文采甚
奇，但前次被公吃了酒，后极索寞。今此不敢相留，留
此酒以自遣怀。”闻者莫不绝倒。